Марко Ганчев
Сезоните и редакторът

chitanka.info

Ох, автор да си само

не е нещастие голямо.

Е, вярно, ще ти кажат не,

ала едничко не поне.

Къде-къде е по-проклета

редакторската ни несрета:

да казваш дневно трийсет не-та

и то на хубави момчета.

Затуй, щом почна есенният дъжд,

аз рекох: — Боже, тъй задръж

неделя, даже две,

та белки никой

не домъкне стихове.

Уви, те по-обилно заваляха

и от самите дъждове.

Отново заживях с надежда,

когато хвана страшен мраз.

Момчета, рекох си, изглежда

ще си останете у вас.

Уви, те бяха пламенни души,

студът не смогна да ги съкруши

и пак затрака кастанета

на тия пусти не-та.

А щом пропя напролет косът,

помислих — свършено е с мен,

сега момчетата ще носят

не трийсет — триста работи на ден.

Ала безкрайно удивен

останах сам във свойта стая.

И в сладостна омая

от тоз обрат внезапен,

отидох на прозореца

безцелно да позяпам.

Тогава ги съгледах в парка:

прихванал всеки по една другарка,

облечена във рокля ярка,

изчезваше в гората без следа.

О, най-подире

те отиваха да чуят: „Да!“.

1964

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.